  Виталий Пронин Азинтӥськизы шоркарлы тӧрое кандидатъёс куспын дебатъёс. Тодады вайытон вылысь: тӧрое ӵектӥське 13 кандидат. Дебатъёсы соос ас мылкыд каремзыя пырисько. Озьы 3-ез талы пумит луиз. Нош 1-тӥ туре пыриськиз вал 4 кандидат: Иж город Думалэн тӧроез Олег Гарин, Ижысь гуманитарияя лицейлэн директорез Михаил Черемных но ужбергатӥсьёс Владимир Чепкасов но Максим Тенсин. 2-тӥ туре люкаськизы 6 кандидатъёс: ужбергатӥсьёс Ренат Хайруллин, Михаил Савельев, Роман Альчиков, Олег Овчинников, Рамиль Ямилов но пенсионер Ольга Гуленок. Ваньзы тодо, кытысь шоркар казнае ватсаса коньдон пыртоно: чырмытгес ужано кун программаосын, городлэн ваньбурезлы инвентаризация ортчытоно. Эшшо городэн герӟаськем ужпумъёсты сэрттыку-пертчыку, калыклэсь мылкыдзэ юано. Ренат Хайруллин предприятиослы-огазеяськонъёслы ватсаса улосвыл выт тупатыны дэмла - люкаськем коньдонэз висъяно, пе, куашкан калэ вуэм юртъёсын улӥсьёслы выль квартираос висъянлы. Рамиль Ямилов малпа: Ижысь ёросъёсты 5-ысь 2-сэ гинэ кельтоно, нош город Думаысь депутатъёсты 42-ысь 65-озь йылэтоно. Ольга Гулёноклэн одӥгез малпанэз: Москвалэсь адӟем карыса, 1970-тӥ аръёсы пуктэм юртъёслэсь палэнтӥськоно, реновация ортчытоно. Талы коньдон куроно Москваысь. Дебатъёсты учкем-кылзэм муртъёс кандидатъёс пӧлысь кужмозэ бырйыны озьы ик ӧз быгатэ. Шуизы: Олег Гаринлы но Константин Сунцовлы конкурент соос луыны уг быгато. Нялтас вераса, К. Сунцов дебатъёсы пыриськыны пумит луиз. Нош тӧролэн нимыз тодмо луыны кулэ 10-тӥ августэ - сое быръёз нимысьтыз юнматэм комиссия. Элина Кумачёва  